b"\n_START_ARTICLE_\nLaozi\n_START_SECTION_\nTaoismens far\n_START_PARAGRAPH_\nNavnet betyr ordrett \xc2\xabden gamle mester\xc2\xbb, og er alts\xc3\xa5 et tilnavn. Han betraktes som grunnleggeren av taoismen og er, if\xc3\xb8lge taoistisk tradisjon, forfatteren av verket D\xc3\xa0od\xc3\xa9j\xc4\xabng (i Vesten bedre kjent under den gamle og innarbeidede transkripsjonsm\xc3\xa5ten Tao Te Ching), en tekst som ogs\xc3\xa5 til tider omtales rett og slett som \xc2\xabL\xc7\x8eoz\xc7\x90\xc2\xbb. Teksten er i som n\xc3\xa5v\xc3\xa6rende form fra det 4. \xc3\xa5rhundre f.Kr., og det er uvisst om n\xc3\xa5r den oppstod i sin grunnform. Meget tyder p\xc3\xa5 at teksten har f\xc3\xa5tt tillegg underveis.\n_START_SECTION_\nUtilfredsstillende kildesituasjon\n_START_PARAGRAPH_\nHistorisk sikre fakta om L\xc7\x8eoz\xc7\x90 er n\xc3\xa6rmest ikke \xc3\xa5 oppdrive. Om situasjonen hadde v\xc3\xa6rt vesentlig bedre hadde det ikke v\xc3\xa6rt for Qin-dynastiets beryktede bokbrenninger, er ikke godt \xc3\xa5 si. De eldste kilder er anekdoter og legender som f.eks. de man finner i Zhu\xc4\x81ngz\xc7\x90s bok Zhuangzi. Den f\xc3\xb8rste historiske eller biografiske kilde befinner seg i verket Sh\xc7\x90j\xc3\xac (Shi chi) av S\xc4\xabm\xc7\x8e Qi\xc4\x81n (eller Ssu-ma Ch'ien): \xc2\xabKronik\xc3\xb8renes nedtegnelser\xc2\xbb fra det 1. \xc3\xa5rhundre f.Kr. Men S\xc4\xabm\xc7\x8e Qi\xc4\x81n skriver selv at han har et usikkert kildeunderlag for sine opplysninger, at han har funnet selvmotsigelder i sine kilder, \xe2\x80\x93 og at han slett ikke er sikker p\xc3\xa5 at L\xc7\x8eoz\xc7\x90 virkelig har levd._NEWLINE_Denne skepsisen deles ogs\xc3\xa5 av mange forskere i dag, og de st\xc3\xb8tter seg p\xc3\xa5 filologiske unders\xc3\xb8kelser og eksegese av de tidlige kilder. De mener at  Tao Te Ching tilkom som en nedtegnelse av muntlige overleveringer fra forskjellige steder og av forskjellig alder, og at det f\xc3\xb8rst i ettertid ble tillagt en bestemt forfatter. De mener at behovet for \xc3\xa5 knytte et forfatternavn til disse tekster ogs\xc3\xa5 hang sammen med at taouismen var blitt til en filosofisk skoleretning i konkurranse med en rekke andre, og at en forfatterskikkelse ville bidra til \xc3\xa5 gi verket mer av en \xc2\xabpersonlighet\xc2\xbb. _NEWLINE_Det kan ogs\xc3\xa5 hende at L\xc7\x8eoz\xc7\x90 faktisk representerer en av flere reelle opphavsskikkelser til teksten. Det forhold at s\xc3\xa5 lite er kjent om ham, kan i og for seg harmonere godt med at det b\xc3\xa5de den gang og senere i Kina har v\xc3\xa6rt mang en vismann som dro seg fullstendig tilbake fra verden; det er ogs\xc3\xa5 godt i pakt med elementer av de idealer som taoismen forfektet.\n_START_SECTION_\nL\xc7\x8eoz\xc7\x90s liv if\xc3\xb8lge legendene\n_START_PARAGRAPH_\nIf\xc3\xb8lge overleveringene ble L\xc7\x8eoz\xc7\x90 f\xc3\xb8dt i prefekturet K\xc7\x94 (\xe8\x8b\xa6\xe5\x8e\xbf/\xe8\x8b\xa6\xe7\xb8\xa3 K\xc7\x94 Xi\xc3\xa0n) i staten Ch\xc7\x94, noe som tilsvarer dagens kommune L\xc3\xb9y\xc3\xac (\xe9\xb9\xbf\xe9\x82\x91) i provinsen H\xc3\xa9n\xc3\xa1n. Hans slektsnavn var  L\xc7\x90 (\xe6\x9d\x8e), fornavnet \xc4\x9ar (\xe8\x80\xb3= \xc3\xb8re), og selskapsnavnet (\xe5\xad\x97 z\xc3\xac) var B\xc3\xb3y\xc3\xa1ng (\xe4\xbc\xaf\xe9\x98\xb3/\xe4\xbc\xaf\xe9\x99\xbd). Et annet navn er L\xc7\x8eo D\xc4\x81n (\xe8\x80\x81 \xe8\x81\x83 = gamle lang\xc3\xb8re; d\xc4\x81n =  \xc3\xb8re uten rand').\n_START_SECTION_\n72 \xc3\xa5r i sin mors liv\n_START_PARAGRAPH_\nMange legender vokste frem om L\xc7\x8eoz\xc7\x90s f\xc3\xb8dsel. \xc3\x89n relativt sen legende b\xc3\xa6rer preg av inspirasjon fra legendene om Buddhas f\xc3\xb8dsel. L\xc7\x8eoz\xc7\x90s mor skal ha b\xc3\xa5ret ham i sitt skj\xc3\xb8d i 72 \xc3\xa5r, og til slutt skal han ha blitt f\xc3\xb8dt gjennom hennes side.\n_START_SECTION_\nL\xc7\x8eoz\xc7\x90s slektsnavn Li\n_START_PARAGRAPH_\nEn legende vil forklare L\xc7\x8eoz\xc7\x90s slektsnavn Li. Han skal ha blitt f\xc3\xb8dt under et plommetre (li), og han bestemte seg derfor \xc3\xa5 ta ordet \xc2\xabplomme\xc2\xbb (li) som slektsnavn.\n_START_SECTION_\nM\xc3\xb8tet med Konfutse\n_START_PARAGRAPH_\nEn godt kjent beretning dreier seg om et m\xc3\xb8te mellom den da gamle L\xc7\x8eoz\xc7\x90 og Konfutse (551-479). Under deres angivelige m\xc3\xb8te skal L\xc7\x8eoz\xc7\x90 ha refset Konfutse for hans stolthet og \xc3\xa6rgjerrighet, og Konfutse skal ha blitt s\xc3\xa5 imponert av L\xc7\x8eoz\xc7\x90 at han sammenlighet ham med drage som farer opp til himmelen og de rir p\xc3\xa5 vinden og p\xc3\xa5 skyene.\n_START_SECTION_\nReisen vestover\n_START_PARAGRAPH_\nL\xc7\x8eoz\xc7\x90 skal if\xc3\xb8lge legendene ha v\xc3\xa6rt arkivar i Zhou-dynastiets bibliotek. Da han skj\xc3\xb8nte at Zhou-riket gikk mot kaos og forfall, forlot han landet og red vestover p\xc3\xa5 en svart okse. _NEWLINE_Ca. 70 km vest for Xi'an, ved Louguantai og Shan-Gu-passet, befant det seg et tempel der vismannen Yin Xi (ogs\xc3\xa5 kalt Yin Wenshi, fra  V\xc3\xa5r- og h\xc3\xb8stannalenes tid) hadde satt opp et t\xc3\xa5rn for v\xc3\xa6r- og stjerneobservasjoner. Her ble Laozi if\xc3\xb8lge lregenden oppfordret av selvsamme Yin Xi til \xc3\xa5 delgi andre sin visdom. Det gjorde han, og samlingen av hans l\xc3\xa6re det f\xc3\xb8r omtalte verket  D\xc3\xa0od\xc3\xa9j\xc4\xabng. I Sh\xc7\x90j\xc3\xac fortelles det at s\xc3\xa5 snart L\xc7\x8eoz\xc7\x90 hadde nedtegnet dette, forsvant han for godt mot vest og ut av Kina. (Den senere taoistiske patriarken Zhuangzi sier likevel at L\xc7\x8eoz\xc7\x90 levde og d\xc3\xb8de i selve Kina.)_NEWLINE_Yin Wenshi, som ogs\xc3\xa5 kalles ved sitt taoistiske navn Guanling trug, var kronprinsens r\xc3\xa5dgiver. Han nedla alle sine mebeder etter sitt m\xc3\xb8te med Laozi, og begynte \xc3\xa5 leve etter den tidlige taoismes leveregler. I dag er det som er igjen av klostert\xc3\xa5rnets fundament, og de omliggende taoistiske temper, viktige helligdommer for taoistene. _NEWLINE_If\xc3\xb8lge legenden var han en eldre samtidig med Konfutse og embetsmann ved det keiserlige hoffet. Da han p\xc3\xa5 eldre dager vemmet seg ved intrigene der br\xc3\xb8t han opp og red vestover p\xc3\xa5 en svart okse. Da han passerte rikets vestre grense skal en grensevakt ha bedt ham nedtegne sin visdom, og resultatet ble Tao Te Ching._NEWLINE_L\xc7\x8eoz\xc7\x90 og Buddha: \xc3\x89n legende utbroderer L\xc7\x8eoz\xc7\x90s reise mot vest. I denne legenden gj\xc3\xb8res det gjeldende at Buddha ikke var noen annen enn selve L\xc7\x8eoz\xc7\x90. P\xc3\xa5 200-tallet ble det forfattet en bok med dette tema, i den hensikt \xc3\xa5 bekjempe buddhistisk propaganda i Kina. Denne boken, L\xc7\x8eoz\xc7\x90 huahu jing (L\xc7\x8eoz\xc7\x90s omvendelse av barbarerne), presenterer buddhismen som en mindreverdig versjon av taoismen. Den ble gjentatte ganger ford\xc3\xb8mt av keiserne.\n_START_SECTION_\nL\xc7\x8eoz\xc7\x90s h\xc3\xb8ye alder\n_START_PARAGRAPH_\nIf\xc3\xb8lge legendene ble L\xc7\x8eoz\xc7\x90 over 160 \xc3\xa5r gammel; noen kilder taler til og med om en alder av 200 \xc3\xa5r. Denne h\xc3\xb8ye alder n\xc3\xa5dde han p\xc3\xa5 grunn av sin fullkommenhet i d\xc3\xa0o (tao). Men p\xc3\xa5 dette punkt er det skepsis ogs\xc3\xa5 innen taoistisk littaratur. Det anf\xc3\xb8res at det rett og slett er unaturlig at man skulle kunne vite noe slikt om en man som ikke bare fors\xc3\xb8kte, men ogs\xc3\xa5 lyktes i, \xc3\xa5 etterleve taoismens idealer om tilbaketrekning og anonymitet. _NEWLINE_Innen den eldste kinesiske litteratur er det for\xc3\xb8vrig ikke uvanlig at de eldste mestere eller herskere tillegges en sv\xc3\xa6rt h\xc3\xb8y alder.\n_START_SECTION_\nSenere dyrking av L\xc7\x8eoz\xc7\x90 som en guddom\n_START_PARAGRAPH_\nFra det annet \xc3\xa5rhundre ble  L\xc7\x8eoz\xc7\x90 fremhevet som en h\xc3\xb8ygud innen taoismen. Dette henger sammen med  den medvind fikk under Han-dynastiet. Han ble p\xc3\xa5 denne tid opptatt som en av \xc2\xabde tre rene\xc2\xbb i det kinesiske pantheon. Han legemliggjorde Den hellige slik han ble beskrevet av Zhuangzi og i Huainanzi, og hans trekk blendet seg med guddommene Taiyis og Huang Dis trekk. Han ble selve legemliggj\xc3\xb8relsen av dao og hans skikkelse ble gjort kosmisk ved at han hvilte i et av stjernebildene (Store bj\xc3\xb8rn, Karlsvogna) og derfra av og til stiger som formidler mellom den himmelske og den jordiske verden. Hans \xc3\xa5sete er stjernehimmelens og himmelretningenes midtpunkt, og i ikonografien omgis ham av de fire heraldiske dyr som symboliserer himmelretningene. L\xc7\x8eoz\xc7\x90 forvandler seg gjennom tidssyklene og er likesom dao i stand til \xc3\xa5 utvide seg til det uendelige eller bli likes\xc3\xa5 uendelig liten. _NEWLINE_Under Tang-dynastiet ble L\xc7\x8eoz\xc7\x90 dyrket som keiserslektens stamfar: Tang-herskerne kom alle fra slekten Li, som ogs\xc3\xa5 var L\xc7\x8eoz\xc7\x90s slektsnavn. _NEWLINE_Innen noen taoistiske skoleretninger anses L\xc7\x8eoz\xc7\x90 som identisk med dao. If\xc3\xb8lge disse skoler har han eksistert f\xc3\xb8r universet ble til, og var han den som gestaltet den kosmiske orden. If\xc3\xb8lge en legende som har stor betydning blant taoistene er han kommet til jorden under en rekke manifestasjoner opp gjennom historien som r\xc3\xa5dgiver og l\xc3\xa6rer._NEWLINE_Blant konfucianerne er ikke L\xc7\x8eoz\xc7\x90 guddommelig, men han respekteres som en \xc3\xa6rverdig vismann. I kinesisk folkereligion anses han enten som en helgen eller som en gud."